Marc Overmars

Karjeros pradžia Nyderlanduose (1990–1997)

M. Overmarsas pradėjo savo karjerą 1990–1991 m. sezone antrojoje Nyderlandų lygoje Deventerio „Go Ahead Eagles“ klube. Sekantį sezoną jis už maždaug 200 000 svarų sterlingų perėjo į aukščiausioje Nyderlandų lygoje žaidusį Tilburgo „Willem II“ klubą. Dar tame pačiame sezone futbolininką perpirko Amsterdamo „Ajax“.
„Ajax“ klube, kurį tuo metu treniravo Louisas van Gaalas M. Overmarsas išgarsėjo kaip futbolininkas. Jis greitai tapo svarbiu pagrindinės sudėties žaidėju ir laimėjo ne vieną titulą Amsterdamo komandos sudėtyje, tarp jų ir 1995 m. UEFA Čempionų lygos turnyrą. Deja, netrukus po finalo, M. Overmarsą pradėjo kamuoti traumos, dėl kurių jis nedalyvavo Euro 1996 turnyre. Nepaisant problemų su traumomis, 1997 m. už maždaug 5,5 mln. svarų sterlingų futbolininkas persikėlė į Londono „Arsenal“.

Karjeros viršūnė: „Arsenal“ ir „Barcelona“ (1997–2004)

Londone M. Overmarso karjera toliau klostėsi sėkmingai – olandas atliko svarbų vaidmenį klube, taip pat įmušė kelis „Arsenalui“ labai svarbius įvarčius, tokius kaip 1998 m. Anglijos taurės finale. Tą patį sezoną jis pelnė vienintelį įvartį mače išvykoje prieš Manchester United, kurį „Arsenalas“ laimėjo 1:0 ir taip užsitikrino Anglijos čempionų vardus bei trofėjų dublį (tą patį sezoną tapo ir Anglijos čempionais ir taurės laimėtojais). Po trijų sezonų Londone, 2000 m. vasarą M. Overmarsas už 25 mln. svarų sterlingų persikėlė į Barselonos FC. Tai iki šiol yra rekordinė transfero suma, kada nors sumokėta už olandų futbolininką. Taip pat tai buvo pirmasis transferas istorijoje, apie kurį buvo pranešta asmeninėje žaidėjo interneto svetainėje.
Barselonoje M. Overmarsui nebesisekė taip gerai, kaip karjeros pradžioje. Pirmasis sezonas klube buvo sudėtingas – olandas nebuvo labai geros formos ir pelnė tik 8 įvarčius. Vėliau M. Overmarsas apsiprato klube ir ėmė demonstruoti sau įprastą žaidimą, nors Barselonos klube jam kur kas dažniau tekdavo įsijungti į žaidimą po keitimų, nei pradėti rungtynes starto sudėtyje. Vis dėlto M. Overmarso metai praleisti Barselonoje sutapo su nesėkmių laikotarpiu šiam legendiniam Katalonijos klubui – per keturis sezonas olandas su Barselonos FC neiškovojo nė vieno trofėjaus.

Karjeros pabaiga, trumpas sugrįžimas (2004–2009)

Karjeros pabaigoje M. Overmarsą nuolat kamavo niekaip neišsigydoma dešiniojo kelio trauma, tad 2004 m. liepos 26 d., gydytojų patartas, būdamas 31 metų amžiaus, jis paskelbė, jog baigia profesionalaus futbolininko karjerą.
2008 m. M. Overmarsas dalyvavo Jaapo Stamo atsisveikinimo rungtynėse, kuriose susitiko įvairaus laikotarpio Nyderlandų futbolo žvaigždžių komanda (joje ir žaidė M. Overmarsas) ir Amsterdamo „Ajax“. Tose rungtynėse M. Overmarsas pademonstravo gerą žaidimo lygį ir savo krašte neabejotinai apžaidė daug jaunesnį „Ajax“ gynėją rumuną George‘ą Ogararu. Pasirodymas šiame mače lėmė, jog pirmojo M. Overmarso klubo Deventerio „Go Ahead Eagles“ (kuriame Markas dirbo techniniu direktoriumi) treneris ėmė prašyti jo grįžti į aikštelę. 2008 m. rugpjūčio 10 d. M. Overmarsas pranešė, jog grįžta į futbolą ir 2008–2009 m. sezone žais „Go Ahead Eagles“ gretose. Tiesa, problemos dėl traumų niekur nedingo ir M. Overmarsas turėjo riboti treniruočių ir aikštelėje praleidžiamų minučių skaičių. 2008–2009 m. sezone Deventerio komandos gretose jis sužaidė 24 rungtynėse ir po sezono dar kartą atsisveikino su didžiuoju futbolu.

Karjera nacionalinėje rinktinėje

M. Overmarsas debiutavo nacionalinėje Nyderlandų rinktinėje 1993 m. vasario 24 d. rungtynėse su Turkija. 1994 m. pasaulio futbolo čempionate jis jau buvo pagrindinės rinktinės sudėties žaidėjas ir su ja nukeliavo iki ketvirtfinalio, kur pralaimėjo brazilams.
Futbolininkas dėl sunkios traumos praleido 1996 m. Europos futbolo čempionatą Anglijoje, bet vėl buvo svarbi jos dalis 1998 m. pasaulio futbolo čempionate, kur olandai pergalingai nukeliavo iki pusfinalio, kur juos ir vėl eliminavo brazilai. M. Overmarsas buvo pagrindinės sudėties žaidėjas visuose grupių etapo rungtynėse, per kurias įmušė vieną įvartį (į Pietų Korėjos vartus), ir aštuntfinalio mače su Jugoslavija. Per šias varžybas jis patyrė traumą, tačiau ketvirtfinalio mače su Argentina futbolininkas visgi išėjo į aikštę po keitimo ir prisidėjo prie to, kad olandai pačioje rungtynių pabaigoje išplėštų pergalę. M. Overmarsui tai kainavo brangiai, kadangi jis buvo priverstas visai nežaisti ir tik nuo suolelio stebėti, kaip jo rinktinė pralaimi pusfinalio mačą brazilams. Mažajame finale M. Overmarsas jau vėl galėjo žaisti, tačiau Nyderlandų rinktinės tai neišgelbėjo – jie pralaimėjo kroatams.
M. Overmarsas demonstravo puikų žaidimą ir po dvejų metų vykusiame Euro 2000 turnyre, kuriame vėl buvo startinės sudėties žaidėjas, pelnė du įvarčius (abu į jugoslavų vartus ketvirtfinalyje) ir su rinktine nukeliavo iki pusfinalio.
Nyderlandai nepateko į 2002 m. pasaulio futbolo čempionatą, tad M. Overmarso atsisveikinimo su rinktine turnyru tapo 2004 m. Europos čempionatas. Jame futbolininkas jau nebeatliko tokio svarbaus vaidmens ir aikštelėje pasirodydavo tik po keitimo. Šio čempionato pusfinalio mačas su Portugalija, kuriame M. Overmarsas netgi pateko į startinę sudėtį ir buvo pakeistas tuoj po pertraukos, tapo paskutinėmis jo rungtynėmis su oranžiniais Nyderlandų rinktinės marškinėliais.
Iš viso per 11 metų atstovaudamas rinktinei M. Overmarsas sužaidė 86 rungtynes ir pelnė 17 įvarčių. 1999 m. kovo 31 d. draugiškame mače su Argentina, jis atstovavo rinktinei 50-ą kartą ir tapo jauniausiu Nyderlandų žaidėju, pasiekusių šią ribą (26 metų ir 2 dienų amžiaus).